Matovič, Igor, podpredseda vlády a minister financií SR (2022-10-20):
Vážený pán poslanec, ďakujem veľmi pekne za tú zmysluplnú otázku. Dovoľte teda, aby som vám ju zodpovedal. Čiže návrh rozpočtu je zostavený s cieľom odvrátenia hroziaceho nárastu energetickej chudoby, ako aj možných hospodárskych škôd. Nezabúda však ani na posilňovanie zdrojov v zdravotníctve či v iných sektoroch. Zameriava sa na pomoc ľuďom a firmám na krytie zvyšných nákladov súvisiacich s nárastom cien tovarov a služieb. Rozpočet s podtitulom Rozpočet pomoci ľuďom z týchto dôvodov obsahuje jednorazové kompenzačné zdroje v objeme 3,5 miliardy eur pre obyvateľstvo, firmy a verejné inštitúcie, ktorými pomôže vysporiadať sa s enormným nárastom cien energií. Zároveň ide aj o rozpočet obnovy a investícií, keďže počíta s výraznými investičnými stimulmi do ekonomiky prostredníctvom zdrojov plánu obnovy a odolnosti v objeme 2,3 miliardy eur a s celkovými investíciami na úrovni až 7 miliárd eur. Návrh rozpočtu významne podporuje financovanie sociálnej oblasti, pričom celkový medziročný rast výdavkov presahuje 2,83 miliardy eur len pre sociálnu oblasť. Sociálna poisťovňa má v rámci svojho rozpočtu zohľadnený celkový medziročný rast výdavkov o sumu 1,18 miliardy eur, predovšetkým z dôvodu rastu dôchodkov v sume 1,1 miliardy, ktorý zohľadňuje najmä dôchodcovskú infláciu na úrovni 11,8 % za prvý polrok tohto roku, a to sa odzrkadľuje do nárastu dôchodkov počas celého budúceho roku. V kapitole ministerstva práce, sociálnych vecí a rodiny je zaznamenaný medziročný nárast v celkovej výške 1,66 miliardy eur, najmä na výdavky určené na kompenzačné opatrenia v súvislosti s rastom cien energií, na podporu v zamestnanosti v rámci aktívnej politiky trhu a zvýšenie výdavkov sociálnej inklúzie. Celkové výdavky na zdravotníctvo rastú a zodpovedajú možnostiam ekonomiky. V roku 2023 dosiahnu úroveň 7,6 miliardy eur s medziročným rastom o 1,24 miliardy, čo je o 19,4 % viac ako v predošlom roku, alebo teda v tomto roku v 2022. V uvedenej sume je premietnuté aj zvýšenie platov pre všetkých zdravotníckych pracovníkov v ústavnej zdravotnej starostlivosti v celkovej sume 300, a aj teda v ambulantnej zdravotnej starostlivosti, v celkovej sume 394 miliónov eur nielen na základe platového automatu, ale aj na základe aktuálne schválenej úpravy legislatívy. Výdavky na vzdelávanie, vedu, výskum a šport medziročne vzrástli o 481 miliónov eur. Návrh rozpočtu odzrkadľuje snahu vlády o zlepšenie odmeňovania zamestnancov v školstve, ako aj pokračovanie projektov financovaných z plánu obnovy a odolnosti, zo štrukturálnych fondov Európskej únie vrátane spolufinancovania zo štátneho rozpočtu. Vláda zabezpečuje výdavky najmä na zvýšenie osobných výdavkov, čiže na mzdy v súvislosti s výsledkami kolektívneho vyjednávania pre teda rezort školstva vo výške 392 miliónov eur navyše voči tomuto roku, zvýšenie výdavkov na regionálne školstvo v objeme 222 miliónov eur zahŕňa okrem rastu osobných výdavkov aj nárast normatívnych finančných prostriedkov na pokrytie nárastu počtu žiakov, ako aj zvýšených nákladov na prevádzku a v nenormatívnych výdavkoch pokrytie výdavkov na asistentov učiteľa, na bezplatnú výchovu v materských školách a vzdelávacie poukazy. Celkové obranné výdavky na rok 2023 sú rozpočtované vo výške 2,01 % HDP, vrátane výdavkov ostatných kapitol štátneho rozpočtu v rámci medzirezortných programov podpora obrany, hospodárska mobilizácia a ostatných obranný výdavkov. Výdavky na dopravu a bývanie budú naďalej medziročne narastať. V roku 2023 sa oproti roku ´22 zvýšia o 552 miliónov eur, pričom najviac prostriedkov bude smerovať na výdavky do dopravy, kde investície do dopravnej infraštruktúry dosiahnu v roku ´23 sumu 1,92 miliardy eur s medziročným rastom o 164 miliónov eur. Výdavky do železničnej dopravy medziročne vzrastú o 310 miliónov eur predovšetkým z dôvodu predpokladaného rastu prevádzkových dotácií štátu do ŽSR a ZSSK a výdavky na údržbu ciest I. triedy a pokračujúce veľkoplošné opravy dosiahnu 90 miliónov eur. Prostriedky plánu obnovy a odolnosti budú smerovať najmä na výstavbu a rekonštrukciu vybavenia nemocníc, obnovu staníc záchrannej zdravotnej služby, podporu otvárania nových ambulancií v nedostatkových oblastiach, na materiálno-technické vybavenie, na boj proti korupcii, praniu špinavých peňazí, na reorganizáciu súdov, renovácie budov, ako aj na digitalizáciu analytickej kapacity a tiež na digitalizácie procesov insolvenčného konania v kapitole ministerstva spravodlivosti, na podporu energetickej efektívnosti, podporu analytických pohonov, aj mobilita, znižovania administratívneho bremena atď. atď. Prepáčte, nestihol som prečítať všetko. Ten materiál má niekoľko sto strán, ale však verím, že debata ohľadne štátneho rozpočtu bude obsiahla, ale každopádne nemáme sa za čo hanbiť. V ťažkej dobe, tým, že nekradneme, sme kopu peňazí ušetrili a pomôžeme ľuďom. Ďakujem pekne za otázku.